b'\n_START_ARTICLE_\nYhdysvaltain presidentinvaalit 1968\n_START_SECTION_\nDemokraatit\n_START_PARAGRAPH_\nDemokraattisen puolueen ehdokkuuden ensimm\xc3\xa4inen haastaja oli Minnesotan vanhempi senaattori ja tunnettu Vietnamin sodan vastustaja Eugene McCarthy, joka ilmoitti jo marraskuussa 1967 haastavansa presidentti Johnsonin esivaalissa. McCarthy sai New Hampshiren esivaalissa 42 prosenttia \xc3\xa4\xc3\xa4nist\xc3\xa4. 16. maaliskuuta 1968 New Yorkin nuorempi senaattori Robert F. Kennedy ilmoitti omasta ehdokkuudestaan, samoin kuin 27. huhtikuuta my\xc3\xb6s varapresidentti Hubert Humphrey._NEWLINE_28. toukokuuta McCarthy voitti Kennedyn Oregonin esivaalissa, mutta Kennedy sai 4. kes\xc3\xa4kuuta suuren voiton Kalifornian esivaalissa. Vain pari minuuttia sen j\xc3\xa4lkeen kun Kennedy oli ilmoittanut Kalifornian-voitostaan hotellissa Los Angelesissa Sirhan Sirhan ampui t\xc3\xa4t\xc3\xa4. Kennedy kuoli vammoihinsa 6. kes\xc3\xa4kuuta._NEWLINE_Demokraattien puoluekokous 1968 j\xc3\xa4rjestettiin Chicagossa International Amphitheatren tiloissa. McCarthy ja muut sodanvastaiset ehdokkaat eiv\xc3\xa4t saaneet yhdistetty\xc3\xa4 voimiaan, mink\xc3\xa4 lis\xc3\xa4ksi yritys saada Robert F. Kennedyn nuorempi veli Edward Kennedy ehdolle ep\xc3\xa4onnistui. Demokraattien presidenttiehdokkaaksi valittiin ensimm\xc3\xa4isell\xc3\xa4 kierroksella Hubert Humphrey. Varapresidenttiehdokkaaksi tuli Mainen senaattori Edmund Muskie. Tapahtumaa leimasivat my\xc3\xb6s v\xc3\xa4kivaltaiset mielenosoitukset puoluekokouksen tilojen ulkopuolella.\n_START_SECTION_\nRepublikaanit\n_START_PARAGRAPH_\nVuoden 1960 presidentinvaalit h\xc3\xa4vinnyt Richard Nixon oli hankkinut itselleen kannatusta ja yhteyksi\xc3\xa4 halki maan kampanjoimalla muiden republikaanien ehdokkaiden puolesta. Tammikuussa 1968 h\xc3\xa4n ilmoitti virallisesti l\xc3\xa4htev\xc3\xa4ns\xc3\xa4 mukaan republikaanien esivaalikilpaan ja nousi nopeasti ennakkosuosikiksi. Michiganin kuvern\xc3\xb6\xc3\xb6ri George W. Romney yritti ker\xc3\xa4t\xc3\xa4 kannatusta puolueen sodanvastaiselta osalta, kun taas liberaalit tukivat Nelson Rockefelleri\xc3\xa4 ja konservatiivit Ronald Reagania. Eri ryhmittymien erimielisyyksien takia Nixon voitti Miamissa j\xc3\xa4rjestetyss\xc3\xa4 republikaanien puoluekokouksessa puolueen presidenttiehdokkuuden ensimm\xc3\xa4isell\xc3\xa4 kierroksella. H\xc3\xa4n valitsi varapresidenttiehdokkaakseen suhteellisen tuntemattoman Marylandin kuvern\xc3\xb6\xc3\xb6rin Spiro Agnew\xe2\x80\x99n.\n_START_SECTION_\nVaalikampanja\n_START_PARAGRAPH_\nMcCarthy kielt\xc3\xa4ytyi aluksi tukemasta Humphreyn presidenttiehdokkuutta, mik\xc3\xa4 n\xc3\xa4kyi t\xc3\xa4m\xc3\xa4n kannatusluvuissa selv\xc3\xa4sti pitk\xc3\xa4n aikaa. Humphrey ilmoitti vasta syyskuun lopussa, ett\xc3\xa4 lopettaisi presidenttin\xc3\xa4 Vietnamin pommittamisen. Lokakuun lopussa McCarthy my\xc3\xb6ntyi viimein kannattamaan Humphreyt\xc3\xa4._NEWLINE_Alabaman kuvern\xc3\xb6\xc3\xb6ri George C. Wallace oli pyrkinyt demokraattien presidenttiehdokkaaksi vuosina 1964 ja 1968. Vuoden 1968 vaaleissa h\xc3\xa4n pyrki presidentiksi oman American Independent Partyn ehdokkaana. H\xc3\xa4nen varapresidenttiehdokkaanaan oli entinen ilmavoimien kenraali Curtis LeMay._NEWLINE_Vaalikampanjansa aikana Wallace ilmaisi useita kertoja haluavansa kumota vuonna 1965 voimaan tulleen Voting Rights Act of 1965 -lain, joka salli afroamerikkalaisten \xc3\xa4\xc3\xa4nioikeuden kautta maan. H\xc3\xa4n kampanjoi useita kertoja my\xc3\xb6s pohjoisissa teollisuusvaltaisissa osavaltioissa ja niiden suurkaupungeissa, kuten Detroitissa, joissa teollisuuden hiipuminen ja mustien ja valkoisten segregaatio tarjosivat hyv\xc3\xa4n kasvupohjan h\xc3\xa4nen populistiselle kampanjalleen. Wallace ei koskaan suoranaisesti ilmaissut mit\xc3\xa4 tekisi jos voittaisi presidentinvaalit, ja h\xc3\xa4nen tavoitteenaan onkin pidetty sit\xc3\xa4, ett\xc3\xa4 h\xc3\xa4nen saamansa valitsijamiehet est\xc3\xa4isiv\xc3\xa4t kahta muuta ehdokasta saavuttamasta vaadittua 270 valitsijamiehen rajaa, jolloin h\xc3\xa4n voisi pyrki\xc3\xa4 saamaan jommalta kummalta my\xc3\xb6nnytyksi\xc3\xa4 kansalaisoikeusasiassa._NEWLINE_Sek\xc3\xa4 Nixon ett\xc3\xa4 Humphrey reagoivat Wallacen kampanjaan. Nixonin mukaan Wallacea \xc3\xa4\xc3\xa4nest\xc3\xa4m\xc3\xa4ll\xc3\xa4 olisi lopputuloksena Humphreyn voitto. Nixon my\xc3\xb6s j\xc3\xa4ljitteli joitakin Wallacen kampanjan elementtej\xc3\xa4, kuten koululaisten linja-autokuljetusten vastustamista. Humphrey taas vetosi Wallacen kotiosavaltion Alabaman k\xc3\xb6yhyyteen ja kysyi \xc3\xa4\xc3\xa4nest\xc3\xa4jilt\xc3\xa4 retorisesti, milt\xc3\xa4 \xe2\x80\x9dAlabaman Yhdysvallat\xe2\x80\x9d n\xc3\xa4ytt\xc3\xa4isi. Humphrey nautti my\xc3\xb6s ammattiliittojen suosiota, ja ammattij\xc3\xa4rjest\xc3\xb6 AFL-CIO hy\xc3\xb6kk\xc3\xa4si voimakkaasti Wallacea vastaan talousasioissa._NEWLINE_Wallacen kampanjaa haittasi h\xc3\xa4nen varapresidenttiehdokkaansa LeMayn 4. lokakuuta suorassa televisiol\xc3\xa4hetyksess\xc3\xa4 antamansa lausunto, jossa h\xc3\xa4n sanoi maata vaivaavan "fobian" ydinaseiden k\xc3\xa4yt\xc3\xb6n osalta. Wallacen varakampanjamanagerin Tom Turnipseedin mukaan puolue pyrki parhaansa mukaan pit\xc3\xa4m\xc3\xa4\xc3\xa4n LeMayn sivussa kampanjasta.'